Evalueringsrapport om EU-programmet til støtte for særlige aktiviteter, der styrker inddragelsen af forbrugere og andre slutbrugere af finansielle tjenesteydelser i Unionens politikudformning inden for finansielle tjenesteydelser, for perioden 2017-2020, i henhold til Europa-Parlamentets og Rådets forordning (EU) 2017/826

RAPPORT FRA KOMMISSIONEN TIL EUROPA-PARLAMENTET OG RÅDET

Evalueringsrapport om EU-programmet til støtte for særlige aktiviteter, der styrker inddragelsen af forbrugere og andre slutbrugere af finansielle tjenesteydelser i Unionens politikudformning inden for finansielle tjenesteydelser, for perioden 2017-2020, i henhold til Europa-Parlamentets og Rådets forordning (EU) 2017/826



1.Sammenfatning

Slutbrugere (navnlig forbrugere) og organisationer, der repræsenterer slutbrugernes interesser, har ikke mulighed for at deltage i EU's politikudformning i samme omfang som erhvervslivet. En vigtig årsag hertil er knapheden på ressourcer og manglen på specialiseret ekspertise blandt slutbrugere af finansielle tjenesteydelser og interessenter uden for den finansielle sektor. Efter krisen i 2008 blev der taget en række initiativer for at øge den aktive deltagelse og inddragelse af forbrugere og andre slutbrugere af finansielle tjenesteydelser i EU's politikudformning.

På Europa-Parlamentets initiativ indledte Kommissionen i slutningen af 2011 et pilotprojekt med henblik på at yde tilskud til udvikling af et finansielt ekspertisecenter. Målet var, at dette center skulle være til gavn for forbrugere og andre slutbrugere ved at repræsentere deres interesser og øge deres mulighed for at deltage i udformningen af Unionens politikker på området for finansielle tjenesteydelser. Efter en åben indkaldelse af forslag tildelte Kommissionen mellem 2012 og 2015 "driftstilskud" til de to organisationer Finance Watch og BETTER FINANCE (først som led i et pilotprojekt og senere i form af en forberedende aktion). Siden 2016 er disse tilskud blevet ydet som "aktionstilskud".

Evalueringen i 2015 af både pilotprojektet og de efterfølgende forberedende aktioner viste, at det generelt lykkedes at nå målet med aktionen. Forordning (EU) 2017/826 blev derfor vedtaget. Ved denne forordning blev der fastlagt et EU-program for perioden fra den 1. maj 2017 til den 31. december 2020 til fortsat støtte for aktiviteterne i BETTER FINANCE og Finance Watch. Formålet med denne evalueringsrapport er at opfylde forpligtelsen i henhold til artikel 9 i denne forordning og evaluere, om programmet har nået sine mål om: i) at øge forbrugernes deltagelse i Unionens politikudformning på området for finansielle tjenesteydelser og ii) at informere dem om vigtige spørgsmål vedrørende regulering af den finansielle sektor.

Kommissionen iværksatte i 2019 en undersøgelse, som havde til formål at evaluere: i) aktiviteterne i Finance Watch og BETTER FINANCE i 2017 og 2018 og ii) den overordnede gennemførelse af programmet (se bilaget til denne rapport). Undersøgelsen var baseret på en gennemgang af litteraturen, onlineundersøgelser og interviews med eksperter og var en vigtig kilde til input til denne evalueringsrapport. Kommissionen supplerede undersøgelsen ved at analysere de to støttemodtageres aktiviteter og gennemførelsen af programmet i 2019.

I evalueringsrapporten konkluderes det, at målene med programmet generelt er blevet opfyldt. Målet om yderligere at styrke inddragelsen af forbrugere og slutbrugere af finansielle tjenesteydelser i Unionens politikudformning på området for finansielle tjenesteydelser blev opnået. Det arbejde, som Finance Watch og BETTER FINANCE har udført, har beriget de politiske debatter, og begge organisationer har anlagt en alternativ synsvinkel, som de politiske beslutningstagere måske ellers ville have overset eller ikke ville have været opmærksomme på. De to organisationer bidrog med vigtig ekspertise gennem deres bidrag til offentlige høringer og deres deltagelse i mange vigtige ekspertgrupper under Kommissionen og de europæiske tilsynsmyndigheder (ESA'er). De fremlagde også deres synspunkter for de politiske beslutningstagere på andre måder, herunder ved hjælp af høringer, møder, dokumenter, workshops, rundbordsdiskussioner, konferencer osv. Målsætningen om at informere forbrugere og andre slutbrugere af finansielle tjenester om spørgsmål, der er relevante for reguleringen af den finansielle sektor, blev generelt også opfyldt. Både Finance Watch og BETTER FINANCE har informeret forbrugerne gennem kampagner, pressemeddelelser og lignende.

De to organisationer har hver deres ekspertiseområder, som supplerer hinanden, og målgrupper, som kun delvist overlapper hinanden. BETTER FINANCE behandler spørgsmål af interesse for brugere af finansielle tjenesteydelser med et stærkt fokus på investorer og pensionsopsparere samt på bæredygtig og digital finansiering. Finance Watch beskæftiger sig med finansielle tjenesteydelser i detailleddet i almindelighed samt bæredygtig finansiering, men også andre emner som f.eks. tilsynsspørgsmål.

I 2017-2019 modtog Finance Watch 2 686 957 EUR i EU-tilskud. Organisationen opnåede også yderligere tredjepartsfinansiering, navnlig fra én organisation (MAVA Foundation). Organisationen har siden 2015 fået nye medlemmer i andre medlemsstater, men har stadig et svagere medlemsgrundlag i Øst- end i Vesteuropa. Finance Watch dækker tekniske emner set fra forbrugerens synsvinkel på en måde, der er let at forstå. Organisationens forhold mellem omkostninger og output (output omfatter rapporter, briefinger, dokumenter, videoer, arrangementer og pressemeddelelser) var forholdsvis stabilt mellem 2017 og 2019. Organisationen anses for at være meget effektiv med hensyn til at anvende sociale medier. Den øgede også sit kommunikationspotentiale ved at benytte et nyt websted.

I samme periode modtog BETTER FINANCE 1 092 947 EUR i EU-tilskud. BETTER FINANCE modtog ikke nogen væsentlig finansiering fra tredjepart. Organisationen dækkede en betydelig del af sit budget (den andel, der ikke blev dækket af Kommissionens tilskud) ved hjælp af medlemskontingenter. Ligesom Finance Watch har BETTER FINANCE også et svagere medlemsgrundlag i Øst- end i Vesteuropa. Organisationen anses for at være særlig effektiv med hensyn til at levere input til den politiske beslutningstagning på EU-plan. BETTER FINANCE afgav høringssvar til et stort antal EU-høringer og fremlagde sine politiske input gennem arrangementer, publikationer og møder. Organisationen leverede også output af høj kvalitet og anses for at være meget effektiv med hensyn til at anvende ressourcer og producere output til lave omkostninger. Dens tilstedeværelse på de sociale medier blev vurderet som relativt lav, om end stigende. BETTER FINANCE har også lanceret en ny webside, der forbedrer dens tilgængelighed og brugervenlighed.

Fortalervirksomhed på EU-plan på vegne af interessenter uden for den finansielle sektor er fortsat en forudsætning for at sikre, at der tages hensyn til forbrugernes og slutbrugernes synspunkter. Som følge af deres afhængighed af EU-finansiering vil Finance Watch og BETTER FINANCE ikke kunne yde det samme niveau af støtte til brugere af finansielle tjenesteydelser, hvis de ikke modtager EU-finansiering, og vil således ikke kunne repræsentere forbrugernes interesser på samme måde. Ydes der ikke EU-tilskud til disse to organisationer, er det sandsynligt, at andre EU-organisationer heller ikke vil kunne udfylde hullet. Det er derfor fortsat nødvendigt med EU-midler for at øge forbrugernes deltagelse i udformningen af EU's politikker på området for finansielle tjenesteydelser.

Ud over Finance Watch og BETTER FINANCE findes der i øjeblikket ingen alternative organisationer på EU-plan, der dækker en lignende vifte af emner inden for finansielle tjenesteydelser og i samme dybde.

2.Indledning

Slutbrugere (navnlig forbrugere) og organisationer, der repræsenterer slutbrugernes interesser, har ikke mulighed for at deltage i EU's politikudformning i samme omfang som erhvervslivet. En vigtig årsag hertil er knapheden på ressourcer og manglen på specialiseret ekspertise blandt slutbrugere af finansielle tjenesteydelser og interessenter uden for den finansielle sektor. Efter krisen i 2008 blev der taget en række initiativer for at øge niveauet af aktiv deltagelse og inddragelse af forbrugere og andre slutbrugere af finansielle tjenesteydelser i EU's politikudformning.

Efter et initiativ fra Europa-Parlamentet iværksatte Kommissionen i slutningen af 2011 et pilotprojekt med henblik på at yde tilskud til udvikling af et finansielt ekspertisecenter. Som et resultat heraf ydede Kommissionen mellem 2012 og 2015, og efter en åben indkaldelse af forslag, driftstilskud til de to nonprofitorganisationer Finance Watch og BETTER FINANCE. Disse tilskud blev først ydet under et pilotprojekt, der varede i to år, og er siden blevet ydet i form af en forberedende aktion.

På grundlag af en positiv evaluering af programmet i 2015 fremsatte Kommissionen i juni 2016 et lovgivningsforslag om oprettelse af et EU-program til fortsat støtte af disse to organisationer fra den 1. maj 2017 til den 31. december 2020. Forordning (EU) 2017/826, hvorved dette program blev oprettet, blev vedtaget af medlovgiverne i maj 2017. Det blev fastslået heri, at BETTER FINANCE og Finance Watch er programmets tilskudsmodtagere.

Det samlede budget for kapacitetsopbygningsprogrammet deles mellem de to organisationer på baggrund af deres ansøgninger om tilskud, som Kommissionen har analyseret. På dette grundlag har de modtaget de beløb, der er anført i nedenstående tabel, fra Kommissionen.